b'\n_START_ARTICLE_\nHoverkraft\n_START_PARAGRAPH_\nLebdilnik, vozilo na zra\xc4\x8dno blazino ali hoverkraft je amfibijsko vozilo, ki se giblje na zra\xc4\x8dni blazini. Okrog plovila je gumijasto tesnilo, ki prepre\xc4\x8duje izhajanje zraka. Tega pod vozilo vpihujejo mo\xc4\x8dni ventilatorji. Ker vozilo lebdi nad povr\xc5\xa1ino, se giblje skoraj brez upora in dose\xc5\xbee znatno vi\xc5\xa1je hitrosti kot druga vozila. Lebdilnik je 1959 izumil britanski in\xc5\xbeenir Christopher Cockerell. Lahko potuje tudi nad gladkimi tlemi, posebno primeren pa je za mo\xc4\x8dvirja. Nenadomestljiv je na obalah s pe\xc5\xa1\xc4\x8denimi pla\xc5\xbeami, kjer ni urejenih pristani\xc5\xa1\xc4\x8d in kjer druge ladje ne morejo pristati.\n_START_SECTION_\nDelovanje\n_START_PARAGRAPH_\nLebdilnik sestavljajo ogrodje, na katerega so pritrjeni sestavni deli, pogon, ki je lahko lo\xc4\x8den za potiskanje in za lebdenje vozila, letalski vijak, ki ustvarja potisni in dvi\xc5\xbeni zra\xc4\x8dni tok - po navadi je za zagotavljanje dvi\xc5\xbenega zra\xc4\x8dnega toka posebno pri ve\xc4\x8djih plovilih lo\xc4\x8deno puhalo - in krilo, ki zadr\xc5\xbeuje nadtlak med plovilom in podlago.'